OBH 3431/1998.
Az állampolgári jogok országgyűlési biztosa általános helyettesének jelentése
Ügyintéző: Dr. Kertész Éva

Az eljárás megindulása

Panasz érkezett az Országgyűlési Biztos Hivatalához a miskolci Őszi Napsugár Otthon egyik lakójától. A bejelentő háromszori agyvérzésen átesett idős lakója az otthonnak.  A panasz tárgya az ellátásukkal kapcsolatos. 

Az élelmezés - a panaszos szerint - a normák alatti,  ellentételezése pedig nem áll arányban az ellátás színvonalával.  Panaszának nyomatékául csatolta a Borsod-Abaúj-Zemplén megyei Észak-magyarországi hetilapban, az Új Időben megjelent - olvasói - levelet. A magát a lapban megnevezni nem kívánó olvasó előadja, hogy a gondozottak az új vezetés alatt teljesen kiszolgáltatottak. Élelmezésük rossz, kalóriaszegény.  A konyha dolgozói nem a főbejáraton távoznak megrakott szatyraikkal, amiben feltehetőleg az élelmiszer-nyersanyagnak a gondozottaktól megvont része található. A betegek diétájára egyáltalán nincsenek tekintettel. 

Alkalmazott jogszabályok

Az  állampolgári jogok országgyűlési biztosáról szóló 1993. évi LIX. törvény 18. §. (3) bekezdése;
161/1996. (XI.7.) Korm. rendelet 10. §-a;
2/1994. (I.30.) NM. rendelet;
A Magyar Köztársaság Alkotmányáról szóló 1949. évi XX. törvény 70/D. §-a.

A megállapított tényállás

A Borsod-Abaúj-Zemplén megyei Közigazgatási Hivataltól kapott telefon, majd később - vizsgálatuk lezárása után - írásba foglalt tájékoztatás után a következőket állapítottam meg:

A dokumentumok, amelyek a gondozottak ellátásval és az intézményi vagyon megóvásával kapcsolatos vezetői intézkedéseket tartalmazták a következők: az Őszi Napsugár Otthon igazgatója írásban reagált mind az élelmezésre vonatkozó, mind pedig az ő munkáltatói jogkörét érintő panaszokra;  az Érdekvédelmi Fórum üléseinek jegyzőkönyve, az önkényesen létrehozott Élelmezési Bizottság megállapításait írásba foglaló írásos anyag. 

Megállapítható, hogy az otthon a gondozottai részére biztosítja a napi háromszori étkezést, amelyből legalább egy alkalommal meleg ételt kapnak az idősek. 

Az Élelmezési Bizottság feljegyzései arról tanúskodnak, hogy diétát biztosítanak a cukor- és  epebetegeknek, sómentes ételt kap vagy pépest, akinek egészségi állapota ezt megkívánja, de az intézményben a magas ellátási létszám miatt nagyon nehéz valamennyi gondozott kívánságát összehangolni. 

A bizottsági megbeszéléseken a gondozottak képviselői rendszeresen hangot adnak pozitív és negatív tartalmú véleményüknek, de olyan mértékű hiányosságra utaló észrevételt, amely a kiszolgáltatott emberekkel való negatív bánásmódra utalna és súlyosan sértené az ellátottak érdekeit, sem az Élelmezési Bizottság összejöveteleiről készült feljegyzések, sem az Érdekvédelmi Fórum jegyzőkönyvei nem tartalmaztak.

Az ellenőrzés kiterjedt arra, hogy az élelmezés megfelel-e a 2/1994. (I.30.) NM. rendelet 5. számú mellékletében meghatározott élelmiszer-nyersanyag, energia- és tápanyagtartalom előírt (legalább) alsó értékének. 

A vizsgálat megállapításai

A szúrópróbaszerűen kiválasztott kétszer hét napra vonatkozó élelmezési anyag nem ad értékelhető és megnyugtató információkat, azonban az intézmény teljeskörű szakmai ellenőrzése során a Közigazgatási Hivatal vezetője az élelmezési nyersanyagnorma felhasználását külső szakember bevonásával fogja megvizsgáltatni. 

A vizsgálat azonnali hatósági intézkedést (az intézmény működésének felfüggesztését) megalapozó hiányosságot az intézményben nem tapasztalt. 

Tekintettel arra, hogy az intézetben aktívan működő érdekképviseleti fórumok - az Érdekvédelmi Fórum és az Élelmezési Bizottság - megállapításai a Közigazgatási Hivatal vizsgálati megállapításával alapvetően megegyezők, vagyis arra irányulnak, hogy az idős gondozottak élelmezésével kapcsolatosan kiszolgáltatott helyzetükkel való visszaélés nem történik, alkotmányos visszásságot nem állapítottam meg. 

Jelentésem egy példányának megküldésével a panaszost tájékoztatom. 

Budapest, 1998. október

Dr. Polt Péter